**ЧАСТНА ПРОФИЛИРАНА АНГЛИЙСКА ГИМНАЗИЯ”Джордж Байрон”-Русе**

тел.: 0898 904 464, Лиценз на МОН РД 14-37/16.08.2017г.

**КОДЕКС ЗА МОРАЛНИ ЦЕННОСТИ И НОРМИ**

Общоучилищните ценности и правила са инструмент не само за противодействие на тормоза в училище, но и елемент от стратегическите намерения за поддържане на положителна училищна култура, високо равнище на комуникация, информираност и взаимодействие със заинтересованите страни.

Договорените правила са резултат от обобщените предложения за правила на поведение и ценности, направени от паралелките в гимназиален етап на обучение, и са част от училищната политика.

**VIII - XII КЛАС**

1. Отнасяй се с уважение към съучениците си. Пази достойнството на човека до себе си така, както пазиш собственото си достойнство. Не постигай личния си напредък за сметка на другите.
2. Избягвай високомерно и пренебрежително отношение към другите, защото невинаги сме обективни към себе си и никога не познаваме достатъчно потенциала на другите. Не си позволявай да доминираш, да причиняваш болка и вреда с думи или постъпки.
3. Зачитай чуждото мнение. Не натрапвай собствените си убеждения, не смятай своята истина за единствена.
4. Поемай отговорност за думите си. Не съди прибързано, не говори необмислено, научи се да слушаш и да разбираш.
5. Бъди открит и искрен. Честността винаги се възнаграждава.
6. Овладявай емоциите си, не реагирай импулсивно. Мисли, преди да направиш нещо, за да не съжаляваш за последствията.
7. Бъди толерантен:
* стреми се да бъдеш съпричастен, търпелив, добронамерен
* приемай другите такива, каквито са
* приемай недостатъците на другите
* зачитай техните права.

Всеки е различен. Различията ни правят уникални личности.

1. Замисли се за първопричината за поведението на другия, постави се на мястото на другия, опитай се да разбереш проблемите му, преди да го нараниш с думи или действия. Помоли за прошка, ако си разбрал, че си е виновен.

9.Не използвай обидни и нецензурни думи. Помни, че думите имат сила: думата лекува, но и наранява. Насочи силата на словото към истината и доброто.

1. Не допускай и не толерирай агресия и тормоз под каквато и да е форма. Не забравяй, че никой не е застрахован срещу прояви на агресия и насилие.
2. Не допускай ситуации, които могат да излязат извън контрол. Не стигай до саморазправа. При необходимост търси помощ и съдействие.
3. Не мълчи, когато видиш или преживееш несправедливост, грубост, агресия или тормоз. Мълчанието е съгласие с несправедливостта и агресията. Намери смелост в коректна форма да изкажеш мнението си.
4. Отнасяй се с уважение към училищното ръководство, учителския състав и обслужващия персонал. Бъди учтив. Отношенията се изграждат на основата на взаимно уважение.
5. Помни, че си част от колектива. Пази своята индивидуалност, но се научи да живееш в общността.

**Винаги прави най-доброто, на което си способен!**